Stellenbosch oor Afrikaans: Versoeke vir insluiting ‘nie verbod’Universiteit Stellenbosch. (Foto: Facebook) Die Universiteit Stellenbosch (US) het gesê hy neem kennis van die beweringe oor taalgebruik op sy kampusse en dat hy direk met die toepaslike partye in verbinding tree. Die universiteit was die afgelope week opnuut in die spervuur oor bewerings dat studente glo deur studenteleiers verbied word om Afrikaans op die kampus te praat. Maroela Media het vroeër berig dat verskeie studente die afgelope paar dae by Maties se verwelkomingsweek glo voor stok gekry is wanneer hulle Afrikaans praat, na bewering selfs in informele gesprekke of wanneer almal in die groep Afrikaanssprekend is. Volgens die universiteit het hy hom met sy taalbeleid van 2021 opnuut verbind tot meertaligheid as ’n manier om inklusiwiteit te bevorder. “Dit geld ook vir die US se studentegemeenskappe waar taal so gebruik word dat waar dit redelikerwys doenlik is, almal ingesluit word en aan besprekings kan deelneem. “Sedert die meer as 5 000 nuwelinge vroeër vandeesmaand op kampus verwelkom is, heers daar ŉ oorweldigend positiewe gees onder studente. Dit is egter vanselfsprekend dat wanneer ŉ groot groep jongmense vir die eerste keer saamkom en deel van ŉ nuwe entiteit word, ’n gemeenskaplike grondslag om mekaar onderling te verstaan, noodsaaklik is.” Die studentesamestelling in koshuise en pendelstudentegemeenskappe verander elke jaar, sê die universiteit. “Begeleiding, opleiding oor meertaligheid, leiding oor hoe om meertaligheid binne gemeenskappe toe te pas en sensitisering van studente – en veral studenteleiers – is dus ’n deurlopende proses. In die oorgrote meerderheid gevalle word misverstande weens taalverskille deur openhartige gesprekke tussen studente in ŉ goeie gees opgelos.” Volgens die universiteit word studente aangemoedig om bekommernisse met huiskomiteelede en/of koshuishoofde en pendelstudentekoördineerders op te neem indien hulle voel dat hulle kommer oor taalgebruik in hierdie omgewings nie behoorlik aandag geniet nie. “Wanneer ŉ situasie nie spontaan ontlont kan word nie, beskik die universiteit oor verskeie hulpbronne en kanale om seker te maak dat klagtes aangehoor word. Indien daar sprake is van interpersoonlike konflik, intimidasie of afknouery, word dit so gou moontlik op ŉ regverdige, onpartydige en professionele manier beredder.” Die meertaligheid wat die US nastreef, word allermins sosiaal afgedwing en gebeur in die meeste gevalle op ŉ organiese manier soos studente mekaar beter leer ken en hul taalrepertoire uitbrei, voer die universiteit aan. “Die US se taalbeleid is dan ook toegespits op die bevordering van inklusiwiteit en ŉ waardering vir wedersydse kultuurgoedere. Dit skep geleentheid vir studente van uiteenlopende agtergronde om na mekaar uit te reik en bande te smee oor kultuur- en taalgrense. “Die vertrekpunt is dat jy in alle ruimtes jou moedertaal mag praat. Dit staan sentraal in die strewe na inklusiewe gemeenskapsvorming. Indien jy egter in jou moedertaal of taal van jou keuse praat en ander deelnemers aan ’n gesprek ook ingesluit wil word terwyl hulle nie die taal wat jy op die spesifieke oomblik gebruik, verstaan nie, mag jy versoek word om die boodskap aan daardie deelnemers oor te dra, hetsy deur vertaling, parafrasering of ’n gemeenskaplike taal.” Die oordra van inligting aan almal is soveel te meer relevant aan die begin van die jaar met duisende nuwe studente op kampus en die US beskou nie versoeke van studente of studenteleiers om by ’n gesprek ingesluit te word as ’n verbod of ’n opdrag wat betref ’n sekere taal nie. “Kommunikasie as deel van gemeenskapsvorming gaan oor meer as die gebruik van taal – dit gaan ook oor die manier hoe ander ingesluit word.”